Sigrún Ósk Jóhannesdóttir , Gígja Gylfadóttir , Guðrún Matthildur Sigurbergsdóttir og Ester Auðunsdóttir mynda acapella kvartettinn Lyrika . Ljósmynd / Aðsend Hvað eiga jólalögin Ef ég nenni , Jólin eru að koma , Þú komst með jólin til mín og Jólahjól sameiginlegt ( annað en að vera sígild jólalög ) ? Jú , þau eru öll að finna í splunkunýrri jólasyrpu kvennakvartettsins Lyrikasem þær gefa út í tilefni aðventunnar . „ Við erum alltaf að leita leiða til að gera eitthvað frumlegt og skemmtilegt sem kemur okkur út fyrir þægindarammann , “ segir Sigrún Ósk Jóhannesdóttir , ein söngkvennanna . Ásamt henni mynda Guðrún Matthildur Sigurbergsdóttir , Ester Auðunsdóttir og Gígja Gylfadóttir kvartettinn . Lyrika er acapella kvartett og útsetja þær öll lögin sjálfar . „ Það gefur ákveðinn sjarma og gerir flutninginn einstakan . Acapella-formið veitir okkur mikið frelsi til að skeyta saman lög og melódíur og þess vegna er svo gaman fyrir okkur að gera syrpur og flétta lög saman , “ segir Sigrún . Innlifunin er ósvikin hjá kvartettnum Lyrika í léttri og skemmtilegri jólasyrpu . Skjáskot / Youtube Jólahrærigrautur fyrir alla Í jólasyrpunni má finna brot úr nokkrum klassískum jólalögum sem eru ómissandi í jólaundirbúningnum . „ Hugmyndin á bak við þessa nýútkomnu jólasyrpu er einfaldlega sprottin út frá því sem margir kannast við í aðdraganda jólanna ; að sitja í bílnum á leið í og úr vinnu , eða í stofunni heima með útvarpið í gangi og það eru alltaf sömu lögin sem rúlla á öllum útvarpsstöðvunum . Gígja tók sig síðan til og setti nokkur vel valin lög í góðan jólahrærigraut fyrir alla til að njóta , “ segir Sigrún . Í syrpunni , sem má sjá hér að neðan , er augljóst að stelpurnar ná vel saman en þær hafa sungið saman í fjöldamörg ár . Þær kynntust í kórastarfinu í Langholtskirkju en stofnuðu Lyrika árið 2009 í tilefni lagsmíðakeppni MH . Þar hlutu þær gullverðlaun og þá hafa þær einnig unnið til verðlauna í lagsmíðakeppni Versló og söngkeppni MH . Lengst af sungu þær einnig með dömukórnum Graduale Nobili og ferðuðust og sungu um allan heim með Björk þegar hún fylgdi eftir sjöundu breiðskífu sinni , Biophilia . Öllu er tjaldað til í syrpunni , allt frá leikmunum til samhæfðra dansspora . Sjón er sögu ríkari . Lyrika verður á faraldsfæti á aðventunni þar sem þær munu setja hugljúfan blæ á jólastemninguna í miðbænum , verslunarmiðstöðvum og jólasamkomum víða um borg .